КIуэкIуэ Юрий ярегъэцIыху
Ди газетым зэрытетащи, Къэбэрдей-Балъкъэрым и Iэтащхьэ Къанокъуэ Арсен, зэрылэжьэн хуей пIалъэр имыухыу, и къулыкъум текIащ. Урысей Федерацэм и Президент Путин Владимир абы теухуа и Указым дыгъэгъазэм и 6-м Iэ щIидзащ икIи республикэм и Iэтащхьэм и къалэнхэр пIалъэкIэ игъэзэщIэну КIуэкIуэ Юрий игъэуващ.
ЗэIущIэр ирегъэкIуэкI Хлопонин Александр. Абы къыбгъэдэсщ КIуэкIуэ Юрий, Къанокъуэ Арсен, Чеченов Ануар сымэ.
УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэ Хлопонин Александр щэбэт кIуам, дыгъэгъазэм и 7-м, КIуэкIуэ Юрий республикэм и активым яригъэцIыхуащ.
2005 гъэм фокIадэм и 27-м Къанокъуэ Арсен и къулыкъум пэрыхьауэ щытащ. Ар зэрылэжьа илъэси 8-м къриубыдэу республикэ бюджетым хухах дотацэр процент 65-м щегъэжьауэ процент 49-м нэскIэ къехащ, псынщIэу зызыужь жыг хадэхэм заубгъу, мэкъумэшхэкIыу къыщрахьэлIэм хуэдитIкIэ хэхъуащ, Урысейм и Правительствэм къэрал шэсыпIэхэр зрит проектхэмкIэ Къэбэрдей-Балъкъэрыр КИФЩI-м щыпашэщ. Иужьрей илъэситхум мазэ улахуэр республикэм ику иту сом мин 18-м щынэсащ, лэжьапIэншэхэм я бжыгъэм хуэдищым нэблагъэкIэ кIэрыхуащ, ар Урысей Федерацэм щынэхъ мащIэ дыдэхэм ящыщщ.
— ДызэщIыгъуу проект зэмылIэужьыгъуэ куэдым делэжьащ, IэнатIэщIэхэр къыщызэIуахым срихьэлIащ. ЩIалэгъуалэ политикэр пхыгъэкIыным, граждан жылагъуэм я институтхэр къызэгъэпэщыным пыщIа Iуэхугъуэхэр республикэм егупсысауэ щаунэтIащ, федеральнэ жэрдэмхэр щыдаIыгъащ икIи щагъэзэщIащ, — жиIащ Хлопонин Александр. — ЗэфIэгъэкIа хъуахэр мащIэкъым. Псом япэу жылагъуэ-политикэ, социально-экономикэ щытыкIэр хъарзынэу зэтеуващ, властым и къудамэ псори зэрыщIэу зэдолажьэ. А псоми Къанокъуэ Арсен и фIыгъэ куэд хэлъщ. Абы и зэфIэкIыр гулъытэншэ хъунукъым. НэгъуэщI IэнатIэ кIуэнуми, Къэбэрдей-Балъкъэрым и зыужьыкIэм и нэIэ тригъэтынущ. Иджы нобэрей унафэщIхэм къапэщытщ а илъэсхэм зрагъэхъулIахэр дяпэкIи щIагъэбыдэну, лъэпощхьэпохэр къызэнэкIыным я къарур хузэщIагъэуIуэну, — къыхигъэщащ полномочнэ лIыкIуэм икIи КIуэкIуэ Юрий Александр и къуэр республикэм и Iэтащхьэм и къалэнхэр пIалъэкIэ игъэзэщIэну зэрагъэувымкIэ УФ-м и Президентым и Указым къеджащ. Абы къигъэлъэгъуащ КIуэкIуэр Къэбэрдей-Балъкъэрым къызэрыщалъхуар, зэрыщылэжьар, республикэм щекIуэкIхэм фIыуэ зэрыхищIыкIыр, УФ-м и МВД-м экстремизмэм ебэнынымкIэ и центрым и Iуэхур зэриунэтIар.
— КIуэкIуэ Юрий унафэщI Iэзэщ. Къэбэрдей-Балъкъэрым и мызакъуэу, зэрыщыту Кавказ Ищхъэрэм щыщыIэ лъэпощхьэпохэр къызыхэкIым фIыуэ щыгъуазэщ. Ахэр зэгъусэу къызэднэкIыфыну сыщогугъ, — жиIащ полномочнэ лIыкIуэм.
— Путин Владимир сыщыхуэзам жесIащ мыр си дежкIэ икъукIэ пщIэшхуэ зиIэ, жэуаплыныгъэ ин зыпылъ къалэну зэрыщытыр, къэралымрэ Къэбэрдей-Балъкъэрым и цIыхухэмрэ я пащхьэм а дзыхьыр щыгъэпэжыным си къарур зэресхьэлIэнур. Полномочнэ лIыкIуэм къигъэлъэгъуащ Къанокъуэ Арсен лэжьыгъэшхуэ зэрызэфIихар, IуэхуфI куэдым республикэм гъунэ зэрыщралъар. Абыхэм, шэч хэмылъу, адэкIи зедгъэужьынущ, ауэ къэралым и УнафэщIым къызэригъэувам тету, щыщIэныгъэхэр гъэмэщIэным, цIыхухэм псэукIэр ящыгъэпсынщIэным гулъытэ хэха хуэтщIынущ. Абы и лъэныкъуэкIэ зэуIуу, фейдэ пылъу дызэдэлэжьэну сыщогугъ. Къанокъуэ Арсен зэфIэкI зыбгъэдэлъ унафэщIщ, дэнэ щымыIэми Къэбэрдей-Балъкъэрым пыщIэныгъэ быдэ къызэрыхуиIэнур, и сэбэп къызэрыригъэкIынур си фIэщ мэхъу. Апхуэдэу Хлопонин Александр ди республикэм и Iуэхухэм фIыуэ щыгъуазэщи, нобэкIэ щыIэ гугъуехьхэр къызэнэкIынымкIэ дапщэщи хуэдэу зыкъытщIигъэкъуэну сыщогугъ, — къыхигъэщащ КIуэкIуэ Юрий икIи къызэхуэсахэм фIыщIэ яхуищIащ.
Къанокъуэ Арсени пэшым щIэсхэм гуапэу захуигъэзащ.
— Урысей Федерацэм и Президентми, полномочнэ лIыкIуэми, республикэм и Парламентми си гум къыбгъэдэкIыу фIыщIэ яхузощI тIэунейрэ я дзыхь къызэрызагъэзам папщIэ. А илъэсхэм си гупсысэр зыхуэгъэзауэ щытар дзыхь лъагэр гъэпэжынырщ, Къэбэрдей-Балъкъэрым и цIыхухэр къызэрысщыгугъауэ сакъызэрыхущIэкIынырщ. Сызэрылэжьа пIалъэхэм къриубыдэу гъащIэм дерс къыхэсхащ, ахэр си дежкIэ уасэншэщ. Ди лъэпкъ Iущхэм я деж куэдым сыщыхуеджащ. ИкIи а тыгъэ уасэншэр гъащIэ гъусэу дапщэщи сиIэнущ. Республикэм и Правительствэм хэтхэмрэ Администрацэм и лэжьакIуэхэмрэ фIыщIэ лей яхуэсщIыну сыхуейт. КъызэрыгуэкIыу щымыта а илъэсхэм абыхэм зыкъысщIагъэкъуащ, дэтхэнэ зыми сызэхищIыкIащ. Псоми фIыуэ тлъагъу ди Къэбэрдей-Балъкъэрыр ефIэкIуэн папщIэ, республикэм и унафэщIу къагъэкIуа КIуэкIуэ Юрий дяпэкIи апхуэдэу пэжу фыдэлэжьэну сыщогугъ, — къыхигъэщащ Къанокъуэ Арсен икIи, зи жагъуэ ищIа щыIэмэ, къыхуагъэгъуну елъэIуащ.
Республикэм илъэс куэдкIэ хьэлэлу зэрыхуэлэжьам, цIыхухэм зэрадэIэпыкъуам, гуапэу зэрахущытам папщIэ Къанокъуэ Арсен фIыщIэ хуащIу, абы и пIэм иува КIуэкIуэ Юрий куэдкIэ зэрыщыгугъыр къагъэлъагъуэу зэхыхьэм къыщыпсэ-лъащ КъБР-м и Парламентым и Iэтащхьэ Чеченов Ануар, «Захуагъэ здэщыIэ Урысей» партым республикэм и Парламентым щиIэ фракцэм и унафэщI Кебеков Владимир, Къэбэрдей-Балъкъэрым и Жылагъуэ палатэм и тхьэмадэ Тау Пщыкъан, Шэрэдж район администрацэм и Iэтащхьэ Темиржанов Махъты, епископ Феофилакт, Муслъымэнхэм я дин IуэхущIапIэм и унафэщI Дзасэжь Хьэзрэталий, ЩIалэгъуалэ правительствэм хэт Абазэ Бэллэ сымэ.
ЗэIущIэм хэтащ КъБР-м и Правительствэм щыщхэр, республикэм и Парламентым и депутатхэр, муниципалитетхэм я Iэтащхьэхэр, жылагъуэ, дин, щIалэгъуалэ организацэхэм я лIыкIуэхэр.
Зэхыхьэ нэужьым, журналистхэм я упщIэхэм жэуап щаритым, КIуэкIуэ Юрий къыхигъэщащ республикэм щекIуэкI зэхъуэкIыныгъэфIхэм адэкIи зэрыпищэнур.
— Дэ къытпэщытщ цIыхухэм я псэукIэр едгъэфIэкIуэну. Абы и лъэныкъуэкIэ лэжьыпхъэхэр мащIэкъым, а Iуэхум ди къарур хузэщIэдгъэуIуэн хуейщ. КъищынэмыщIауэ, шынагъуэншагъэр къызэгъэпэщыныр, экстремизмэм пэщIэтыныр ди къалэн нэхъыщхьэ дыдэхэм ящыщу къонэж, — къигъэлъэгъуащ КIуэкIуэм.
ХЬЭЖЫКЪАРЭ Алик.
